PRESSEMEDDELELSE					4. maj 2009

Den Danske Dyrlægeforening:
Drop tanken om at forbyde kamphunde
Det er kun uddannelse af hundeejere, der virker

- Vi har desværre et Folketingsflertal, der tror, at alt kan reguleres med forbud og højere straffe. Men man kan ikke komme ud af problemerne med kamphunde – eller muskelhunde – ved forbud. Der er kun en vej: uddannelse af hundeejerne. 

Sådan siger formanden for Den Danske Dyrlægeforening, Arne Skjoldager, som en kommentar til den seneste tids debat om kamphunde. Aktualiseret ved en række kedelige sager, hvor kamphunde har angrebet mennesker og andre dyr.

- Problemet med ustyrlige hunde sidder populært sagt »i den anden ende af hundesnoren«. Derfor kan man lave nok så mange forbud mod diverse hunderacer, men selv en pittbull kan opdrages til at være sød og børnevenlig, mens en almindelig hund som en rottweiler sagtens kan blive en »dræbermaskine« i de forkerte hænder. Hvis man virkelig vil problemet med ustyrlige hunde til livs, så handler det om uddannelse af hundeejere – og allerhelst en uddannelse, der munder ud i en prøve og et »kørekort« til at have hund, siger Arne Skjoldager.

Lovgivningen rummer i dag allerede store muligheder for at regulere hundeområdet. Blandt andet har politiet hjemmel til at aflive ustyrlige hunde på baggrund af en eksperts vurdering.

Den Danske Dyrlægeforening ser helst, at det bliver et krav, at hundeejere uddanner sig og får kørekort til hund, inden de anskaffer sig hunden. På den måde får man nemlig også mulighed for at vejlede folk i køb af hund – eller måske fortælle, at de ikke skal have hund.

Den Danske Dyrlægeforening har allerede selv sat fokus på børns omgang med dyr. Det sker blandt andet med det interaktive uddannelsesprogram »Blue Dog«, som kan findes på www.hej-hund.dk 

Yderligere oplysninger hos formanden for Den Danske Dyrlægeforening, Arne Skjoldager, på telefon 27 80 17 41 eller kommunikationschef Børge Jørgensen på tlf. 21 49 25 71